Det kan godt være, du går og sukker efter en lækker Peak Performance-jakke, og at du ligesom de fleste andre dødelige måske ikke lige synes, du har lyst eller råd til at betale fuld pris for den. Men bliver du tilbudt en jakke af det mærke til spotpris fra en forhandler, der nok ikke er sådan helt autoriseret, skal du alligevel holde din købelyst lidt i ave. For der er risiko for, at du kan være i gang med at købe hælervarer. Klokken tre natten til tirsdag var det nemlig lige præcis Peak Performance-jakker, indbrudstyvene gik efter, da de brød ind i InterSport i Adelgade i Hobro. Tyvene slap af sted med cirka 15 jakker, der hver har en værdi af 1800-1900 kroner. Adgang til de dyre jakker fik tyvene ved at knuse ruden i indgangsdøren med en belægningssten. Hvis du har set noget eller bliver tilbudt en jakke, der kan være fra indbruddet, opfordres du derfor til at kontakte Nordjyllands Politi. Det kan du gøre på telefon 114.

Referat:
InterSport i Hobro havde natten til tirsdag ubudne gæster i forretningen.